**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от НЕНО ДИМОВ – Министър на околната среда и водите**

**ОТНОСНО:** *Проект на Постановление на Министерския съвет за изменение и допълнение на Устройствения правилник на Министерството на околната среда и водите, приет с ПМС № 208 от 27.09.2017 г., обн., ДВ, бр. 80 от 6.10.2017 г., в сила от 1.10.2017 г.*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 32, ал. 1 от Устройствения правилник на Министерския съвет и на неговата администрация, предлагам за разглеждане проект на Постановление на Министерския съвет за изменение и допълнение на Устройствения правилник на Министерството на околната среда и водите, приет с ПМС № 208 от 27.09.2017 г., обн., ДВ, бр. 80 от 6.10.2017 г., в сила от 1.10.2017 г.

Предложените изменения и допълнения са продиктувани от необходимостта да се установи ефективен процес на управление на изпълнението на Национална приоритетна рамка за действие за „Натура 2000” (НПРД) и актуализиране на функциите на Инспектората на МОСВ в съответствие с измененията и допълненията в Закона за администрацията (обн. ДВ. бр.85 от 24 октомври 2017 г. и изм. ДВ, бр. 7 от 2018 г.) и Закона за противодействие на корупцията и за отнемане на незаконно придобито имущество (обн. ДВ бр. 7 от 19 януари 2018 г.).

Съставянето на НПРД е ангажимент на държавите членки на ЕС, във връзка с прилагането на чл. 8 от Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (т.нар. Директива за местообитанията). Националната приоритетна рамка за действие обективира финансовата оценка за необходимото съфинансиране от Европейската общност на предвидените мерки за опазване и/или възстановяване на благоприятното състояние на природни местообитания и видове в защитените зони, съгласно чл. 10, ал. 6 от Закона за биологичното разнообразие.

Националната приоритетна рамка за действие е националният документ, който има хоризонтален характер по отношение на мрежата „Натура 2000”. Документът посочва конкретни мерки за опазване и поддържане на видовете и местообитанията от мрежата „Натура 2000“ и потенциалните източници за финансирането им за периода 2014 – 2020 г. Предвид разнообразието на мерките и тяхната взаимозависимост са необходими координирани и целенасочени действия на финансиращите органи с цел постигане на определено природозащитно състояние на видове и местообитания от мрежата „Натура 2000”. В тази връзка, от изключително значение се явява приемането на управленски подход за НПРД на национално ниво и ясното дефиниране на отговорности и функции по планиране, координация и мониторинг на изпълнението на НПРД, докладване, актуализация на рамката, публичност и въвличане на заинтересованите страни.

Съгласно чл.115, ал.1, т.4 и т.6 от Закона за биологичното разнообразие, министърът на околната среда и водите е отговорен за изграждането и поддържането на мрежата „Натура 2000”, както и за координацията на дейностите на други министерства и ведомства по опазване на биологичното разнообразие. Въпреки това, в Устройствения правилник на Министерството на околната среда и водите липсват ясно дефинирани функционални отговорности, свързани с координиране и проследяване изпълнението на НПРД.

Този въпрос не може да бъде решен в рамките на съществуващото законодателство, чрез промяна в организацията на работа и/или чрез въвеждане на нови технологични възможности (например съвместни инспекции между няколко органа и др.). За да се осигури необходимата функционалност, следва да се приемат изменения и допълнения в Устройствения правилник на Министерството на околната среда и водите, като се добавят нови функции и се увеличи щатната бройка на дирекция "Национална служба за защита на природата". Във връзка с обезпечаване изпълнението на новите функции на МОСВ е предвидено численият състав на дирекция „Национална служба за защита на природата” да се увеличи със седем щатни бройки, позиционирани в отдел „Натура 2000 и защитени територии”.

Нормативните промени имат за цел да се осигури текущото управление на изпълнението на НПРД, с оглед на постигането на заложените в нея стратегически приоритети, както и да се осигури надеждното отчитане (междинно и окончателно) на постигнатите въздействия и резултати, в следствие на реализацията на заложените в НПРД мерки. Очакваният резултат от приемането на акта е нормативното обезпечаване на процеса по управлението на рамката в Министерството на околната среда и водите.

С приетите изменения и допълнения на Закона за администрацията (ДВ. бр.85 от 24 октомври 2017 г. и ДВ, бр. 7 от 19 януари 2018 г.) на инспекторатите по чл.46 от закона се възлагат нови функции, както и изменение на действащи такива. С измененията и допълненията е въведена легална дефиниция на понятието „административен контрол”, с която се разграничават функциите на инспекторатите по Закона за администрацията от тези на другите контролни органи и се преодолява практиката инспекторатите да осъществяват вътрешноведомствен финансов контрол (проверки по Закона за обществените поръчки и в търговски дружества). Предвидено е структурата и минималната численост на инспекторатите, редът и начинът за осъществяване на дейността им и взаимодействието със специализираните контролни органи, да се определят с наредба, приета от Министерския съвет. Създадена е възможност Министерският съвет да определя допълнителни изисквания, на които трябва да отговарят ръководителят на Инспектората и инспекторите.

В чл.46, ал.4 от Закона за администрацията, е приета нова т.11, съгласно която Инспекторатът извършва проверки по предоставяне на административни услуги.

С приетия Закон за противодействие на корупцията и за отнемане на незаконно придобито имущество (обн. ДВ бр. 7 от 19 януари 2018 г.) е изменен чл.46, ал.4, т.7 от Закона за администрацията, съгласно който Инспекторатът осъществява контрол и извършва проверки по Закона за противодействие на корупцията и за отнемане на незаконно придобито имущество – проверка на декларациите за имущество и конфликт на интереси, както и производство по установяване на конфликт на интереси по реда на наредбата по §2, ал.6 от Допълнителните разпоредби на ЗПКОНПИ.

Съгласно чл.46, ал.4, т.2 от Закона за администрацията, Инспекторатът прави оценка на корупционния риск и предлага мерки за ограничаването му. Оценката на корупционния риск ще се извършва по методология, съгласно чл.32, ал.1, т.6 от ЗПКОНПИ.

С цел привеждане на функциите на Инспектората в съответствие с промените в Закона за администрацията и приетия Закон за противодействие на корупцията и отнемане на незаконно придобитото имущество е необходимо съответното изменение и допълнение в Устройствения правилник на Министерството на околната среда и водите.

Предлаганият проект на Постановление няма да окаже пряко и/или косвено въздействие върху държавния бюджет, като е изготвена финансова обосновка по чл. 35, ал. 1, т. 4, буква „б“ от Устройствения правилник на Министерския съвет и на неговата администрация. Финансирането на възнагражденията за експертите, които ще бъдат назначени ще бъде осигурено от Оперативна програма „Добро управление“, след изменение на Устройствения правилник на МОСВ. В този смисъл, щатът на МОСВ може да се увеличи без компенсиращи промени, тъй като възнагражденията на предвидените служители са допустими за финансиране изцяло от средствата от съответния проект или програма.

С проекта на Постановление не се въвеждат или засягат норми на европейското право, поради което не се изготвя справка за съответствието му с него.

Съгласно разпоредбата на чл. 26, ал. 3 и 4 от Закона за нормативните актове, по проекта на акт са проведени обществени консултации, като проектът на Постановление, докладът към него, предварителната частична оценка на въздействието и становището на дирекция „Модернизация на администрацията” по нея са публикувани на Портала за обществени консултации към Министерския съвет и на интернет страницата на Министерството на околната среда и водите за срок от 30 дни. Направените бележки и предложения са отразени в приложената справка.

Проектът на постановление на Министерския съвет за изменение и допълнение на нормативни актове на Министерския съвет е съгласуван в съответствие с чл. 32 от Устройствения правилник на Министерския съвет и на неговата администрация. Направените бележки и предложения са отразени в приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, Ви предлагам предложения проект на постановление на Министерския съвет да бъде разгледан и приет на заседание на Министерския съвет.

**НЕНО ДИМОВ**

*Министър на околната среда и водите*

**Приложения:**

1. Проект на Постановление на Министерския съвет;
2. Финансова обосновка;
3. Частична предварителна оценка на въздействието;
4. Становище на дирекция „Модернизация на администрацията“;
5. Проект на Съобщение за средствата за масово осведомяване;
6. Справка за отразяване на становищата, получени след съгласуване в табличен вид;
7. Справка за отразяване на становищата, получени след публикуване на проекта на Постановление на Портала за обществени консултации.

**Съгласували**:

Надежда Данаилова, ръководител на Инспектората…………………………………………………………..

Мирослав Калугеров, директор на дирекция НСЗП………………………………………………………….

Стела Тодорова, началник на отдел „Натура 2000 и ЗТ“…………………………………………………….

**Изготвили**:

Бистра Господинова, държавен инспектор, ……………………………………………………

Атанаска Колева, гл. експерт, отдел „Натура 2000 и ЗТ“, д-я НСЗП……………………………………….